Diari Oficial de la Generalitat Valenciana


Sumari del DOGV 7451, del 27-01-2015 (2015/561)

ACORD de 23 de gener de 2015, del Consell, pel qual s'aprova definitivament el programa de paisatge per a la recuperació i consolidació del convent de Montserrat, del municipi d'Onil.
---------------------------------------------------------------------------------------------------------------------------------------------------------------------------------------

### Dades del document

Número de DOGV
:   7451

Data del DOGV
:   27-01-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/561


Data del document
:   23-01-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Acord

Descriptors 

:   * Onil
    * pla d'urbanisme

ACORD de 23 de gener de 2015, del Consell, pel qual s'aprova definitivament el programa de paisatge per a la recuperació i consolidació del convent de Montserrat, del municipi d'Onil. [2015/561]  
El Consell, en la reunió del dia 23 de gener de 2015, va adoptar l'acord següent:  
Vist l'expedient relatiu al programa de paisatge per a la recuperació i consolidació del convent de Montserrat, del municipi d'Onil, i de conformitat amb els següents  
  
Antecedents  
Primer. Prèviament a la redacció del programa, l'Ajuntament d'Onil va implementar un procés de participació pública entre els dies 19 de maig i 19 de juny de 2009.  
Després de la seua redacció, el programa es va sotmetre a informació pública pel període d'un mes mitjançant un acord del Ple de l'ajuntament de 30 de juliol de 2009, publicant anuncis en el Diari Oficial de la Comunitat Valenciana núm. 6091, de 31 d'agost de 2009, i en el diari Información de 31 d'agost de 2009. Després del període d'informació pública, en què no es van presentar al·legacions, el programa va ser aprovat provisionalment per acord del Ple de l'ajuntament de 9 de novembre de 2009.  
Introduïdes determinades modificacions com a conseqüència dels requeriments formulats des d'altres administracions, el text refós va ser aprovat provisionalment per acord del Ple de l'ajuntament de 19 de maig de 2011.  
Segon. La documentació del programa consta de memòria descriptiva i justificativa, de projecte que desenrotllarà el programa, cronograma global i cost de les actuacions relacionat amb l'obtenció de les fonts de finançament, estudi economicofinancer que concreta els mitjans que es comprometran per a l'execució del programa, tipus de gestió i justificació de la innecessarietat de l'estudi d'impacte ambiental, així com de l'estudi de paisatge i pla de participació pública.  
  
Tercer. L'antic convent de Montserrat data del segle xvi, i s'erigix sobre la primitiva església parroquial d'Onil. S'ubica en el barri del mateix nom en la part alta del nucli antic al costat de la serra d'Onil, amb una alta visibilitat i impacte paisatgístic sobre el nucli urbà. L'estat actual de l'edifici és prou deficient a causa del pas del temps, la falta de conservació i determinades actuacions que han desvirtuat la configuració inicial del mateix.  
L'edifici té la consideració de Bé de Rellevància Local per ministeri directe de la Llei 4/1998, d'11 de juny, de la Generalitat, del Patrimoni Cultural Valencià, al tractar-se d'una mostra d'arquitectura religiosa anterior a l'any 1940.  
L'objecte del programa és la recuperació i consolidació de l'edifici. Per a això es preveu una acció que s'implementarà a través del corresponent projecte amb els següents objectius:  
1. Recuperació dels elements compositius de l'edifici.  
2. Consolidació dels elements estructurals.  
3. Recuperació de la coberta.  
4. Recuperació de la zona, millorant l'accés des del nucli antic i potenciant la il·luminació de l'edifici.  
La finca sobre la qual es plantegen les actuacions és propietat de l'Ajuntament d'Onil i consta inscrita en l'Inventari Municipal de Béns.  
  
Es preveu la gestió directa del projecte i el seu sotmetiment a la corresponent licitació pública del contracte d'obres en els termes del Reial Decret Legislatiu 3/2011, de 14 de novembre, pel qual es va aprovar el Text Refós de la Llei de Contractes del Sector Públic. S'establix un termini d'execució de 25 mesos des de l'aprovació del projecte.  
  
Quant a l'estudi economicofinancer, el programa establix un cost de l'actuació d'1.086.204,60 euros. Es preveu que el finançament s'obtindrà de les quotes de sostenibilitat procedents del cànon d'ús i aprofitament per la implantació d'actuacions en sòl no urbanitzable, així com de les subvencions que siguen sol·licitades a l'efecte de completar el finançament.  
No obstant això, als efectes d'assegurar l'execució del programa, l'Ajuntament d'Onil es compromet a consignar en el pressupost municipal les quantitats necessàries per a finançar el projecte d'acord amb el cronograma de les actuacions. S'incorpora estudi economicofinancer en què s'analitza la situació econòmica de l'ajuntament, que conclou que l'esmentada aportació podrà ser assumida en els pressupostos de l'ajuntament, ateses les xifres d'estalvi net, de romanent de tresoreria i capacitat d'endeutament.  
Quart. Consten en l'expedient els següents pronunciaments d'altres administracions o organismes les competències o béns demanials dels quals puguen resultar afectats per l'actuació:  
1. Conselleria de Medi Ambient, Aigua, Urbanisme i Habitatge, Direcció General de Territori i Paisatge, Servici de Paisatge, de 30 de novembre de 2010, de caràcter favorable quant al programa de paisatge proposat, i realitzant la següent consideració respecte al projecte:  
  
«Les actuacions que es realitzen tant en el mateix convent com en el seu entorn hauran d'integrar-se adequadament en el paisatge, i s'hauran d'emprar materials i acabats propis de la zona evitant impactes visuals».  
  
2. Conselleria de Turisme, Cultura i Esport, Direcció General de Patrimoni Cultural, de 5 de setembre de 2011, de caràcter favorable.  
Quint. En la sessió de 3 de desembre de 2014, la Comissió Territorial d'Urbanisme d'Alacant va acordar informar favorablement sobre l'expedient, i proposa a la consellera elevar-lo al Consell per a la seua aprovació definitiva.  
El 30 de desembre de 2014, la consellera d'Infraestructures, Territori i Medi Ambient emet un informe favorable respecte del programa de paisatge.  
  
Consideracions jurídiques  
Primera. L'article 64 del Reglament de Paisatge de la Comunitat Valenciana, aprovat pel Decret 120/2006, d'11 d'agost, del Consell, determina que la tramitació dels programes de paisatge serà la mateixa que per als programes de sostenibilitat i qualitat de vida previstos en els articles 73 i següents de la Llei 4/2004, de 30 de juny, de la Generalitat, d'Ordenació del Territori i Protecció del Paisatge, i el seu desplegament reglamentari.  
De conformitat amb el que establix l'article 76 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge, la tramitació dels programes serà la mateixa que l'establida per als plans parcials en l'article 90 de la Llei 16/2005, de 30 de desembre, de la Generalitat, Urbanística Valenciana, i concordants. No obstant això, hauran de tindre's en compte les especialitats contingudes en l'article 78 del Reglament d'Ordenació i Gestió Territorial i Urbanística. La competència per a l'aprovació definitiva correspon al Consell, amb un informe previ del conseller competent en matèria de territori.  
  
Amb caràcter previ a l'emissió de l'esmentat informe, resulta pertinent el sotmetiment del programa a la consideració de la Comissió Territorial d'Urbanisme, igual que els plans parcials d'aprovació definitiva competència de la Generalitat, als tràmits dels quals remet l'abans mencionat article 76 de la Llei d'Ordenació del Territori i Protecció del Paisatge per a la tramitació dels programes. A este efecte, és aplicable l'article 8 del Reglament dels Òrgans Territorials, d'Avaluació Ambiental i Urbanístics de la Generalitat, aprovat pel Decret 135/2011, de 30 de setembre, del Consell.  
L'apartat 6 de l'article 78 del Reglament d'Ordenació i Gestió Territorial i Urbanística establix que l'acord del Consell aprovatori del programa podrà delegar l'aprovació definitiva dels projectes que el despleguen en el conseller competent per raó de la matèria, fent constar expressament esta circumstància en l'acord.  
  
L'acord d'aprovació definitiva ha de publicar-se en el Diari Oficial de la Comunitat Valenciana, d'acord amb el que disposen els articles 87 del Reglament d'Ordenació i Gestió Territorial i Urbanística i 104 de la Llei 16/2005, de 30 de desembre, de la Generalitat, Urbanística Valenciana, en relació amb l'article 80 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge.  
  
Totes estes normes resulten d'aplicació d'acord amb el que disposa la disposició transitòria primera de la Llei 5/2014, de 25 de juliol, de la Generalitat, d'Ordenació del Territori, Urbanisme i Paisatge de la Comunitat Valenciana.  
Segona. La documentació s'estima completa en funció de l'objecte del programa, als efectes del compliment de l'article 74 del Reglament d'Ordenació i Gestió Territorial i Urbanística, en relació amb l'article 75 de la Llei d'Ordenació del Territori i Protecció del Paisatge.  
  
Tercera. En la tramitació del projecte que desenrotlle el programa l'Ajuntament d'Onil haurà d'omplir la consideració continguda en l'informe del Servici de Paisatge de Conselleria de Medi Ambient, Aigua, Urbanisme i Habitatge, de 30 de novembre de 2010.  
A més, de conformitat amb el que establix l'article 80 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge, la tramitació del projecte previst en el programa serà la mateixa que l'establida per als plans parcials en la legislació d'aplicació.  
Vistos els preceptes legals mencionats, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i la resta de disposicions de general i pertinent aplicació, conforme a l'Acord de 3 de desembre de 2014, de la Comissió Territorial d'Urbanisme d'Alacant, i a proposta de la consellera d'Infraestructures, Territori i Medi Ambient, el Consell  
  
  
ACORDA  
  
Primer  
Aprovar definitivament el programa de paisatge per a la recuperació i consolidació del convent de Montserrat, del municipi d'Onil.  
  
Segon  
Delegar en la consellera d'Infraestructures, Territori i Medi Ambient, l'aprovació definitiva del projecte que desenrotlle el programa.  
  
  
Contra el present acord, que posa fi a la via administrativa, es podrà interposar un recurs potestatiu de reposició davant del Consell, en el termini d'un mes comptat des de l'endemà de la notificació o publicació d'este acord en el Diari Oficial de la Comunitat Valenciana, de conformitat amb el que establixen els articles 116.1 i 117.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació o publicació del present acord en el Diari Oficial de la Comunitat Valenciana, de conformitat amb el que disposen els articles 10 i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí que puga exercitar-se qualsevol altre recurs que es crega oportú.  
  
València, 23 de gener de 2015  
  
El conseller secretari,  
JOSÉ CÍSCAR BOLUFER